《附岐二主》
明代·郭之奇

扈跸都头宋文通，赐姓安知异典隆。三贼臣魁过瑜建，夺天子罪次全忠。

衰残行法法安在，壮盛加恩恩屡穷。辞章不逊何须责，皋驿陈兵实首戎。

杜尉衔冤纾主难，李韦溅血使朝空。城头尚父恭何甚，天下痴人恶共蒙。

一劳永逸时亟失，二难五危从此终。河东旆反仍翔凤，汴梁鼓震散飞鸿。

天祐虚名虽袭故，蜀吴会檄果谁同。新唐改步优耆旧，季父藩臣大国崇。

岐邠稍复耕耘政，陇蜀微销苦战埄。遮道馀民留嗣子，军府仍傍故王宫。

局促辕驹奚足数，当年何德可流风。五代世家羞并纪，且从杂传附时雄。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。